Claudia Payton

**Claudia Payton** (født 13. april 1998) er en svensk friidrettsutøver som konkurrerer i sprintløp. Hun har to nasjonale titler på 60 meter innendørs, og vant 60 meter under Nordisk mesterskap i friidrett innendørs 2022. 

## Idrettskarriere
### 2015
Payton ble svensk U18-mester på 60 meter innendørs i 2015. Hun vant 100 meter under Världsungdomsspelen 2015, i klassen K17. Hun vant 100 meter under det svenske U18-mesterskapet utendørs i august, og deltok i Finnkampen (U18) der hun ble nummer fire på 100 meter og var med å vinne 4 x 100 meter stafett.

### 2016
Hun deltok i Svensk mesterskap i friidrett innendørs 2016, og ble der nummer seks på 60 meter. Hun ble nummer fire på 100 meter under det svenske U20-mesterskapet i friidrett utendørs, og deltok i Nordisk juniormesterskap i friidrett 2016 på Island, der hun ble nummer seks på 100 meter, og Sverige kom på fjerdeplass på 4 x 100 meter stafett.

### 2017
Hun løp 100 meter under 12 sekunder for første gang i 2017, da hun løp på 11,95 under SAYO Games i juni, og vant denne øvelsen. Hun kom på andreplass på 100 meter i K19-klassen under Världsungdomsspelen, bak Amanda Hansson. Hun representerte Sverige under U20-EM i friidrett 2017, og ble der slått ut i semifinalen på 100 meter. I august deltok hun i U20-SM i friidrett, og ble der nummer to på 100 meter og nummer seks på 200 meter, og hun deltok på Sveriges stafettlag på 4 x 100 meter stafett under Nordisk juniormesterskap i friidrett 2017, men de fullførte ikke denne øvelsen. Hun avsluttet sesongen med en femteplass på 100 meter under svensk mesterskap i friidrett 2017.

### 2018
I februar deltok hun i Nordisk mesterskap i friidrett innendørs 2018, og ble der nummer fem på 60 meter. Hun ble nummer fire på 60 meter under SM innendørs 2018, og hun vant 60 meter under U23-SM innendørs. Hun deltok i seniorklassen under Världsungdomsspelen 2018, og kom der på andreplass på 100 meter, bak Helene Rønningen. I august ble hun svensk U23-mester på 100 meter, og hun representerte Sverige under EM i friidrett 2018, men det svenske stafettlaget på 4 x 100 meter stafett ble slått ut i forsøksheatet. Hun ble nummer tre på 100 meter under svensk mesterskap i friidrett 2018, og kom på fjerdeplass på 100 meter under Finnkampen, der hun også deltok på Sveriges stafettlag som vant 4 x 100 meter stafett.

### 2019
Payton vant 100 meter under Lag-SM i friidrett 2019. Hun deltok i U23-EM i friidrett 2019, men ble slått ut i semifinalen på 100 meter. På 4 x 100 meter stafett ble Sverige slått ut i forsøksheatet. Under svensk mesterskap i friidrett 2019 fikk hun bronse på 100 meter.

### 2020
2020-sesongen i friidrett ble redusert på grunn av koronapandemien, så hun konkurrerte lite i 2020. Hun satte imidlertid ny personlig rekord på 100 meter under Skararacet, med 11,48 sekunder, og hun vant 100 meter under Lag-SM-finalen i august. Hun kom på andreplass på 100 meter under svensk mesterskap i friidrett 2020.

### 2021
Hun startet 2021 med seier på 60 meter under Malmö Indoor og Göteborg Inomhus. Den 20. februar 2021 vant Payton sin første nasjonale tittel i friidrett, da hun vant 60 meter under SM innendørs. Hun nådde finalen på 60 meter under EM i friidrett innendørs 2021, og kom der på åttendeplass. Hun satte der personlig rekord i semifinalen med 7,26 sekunder. 

Sverige deltok i førstedivisjon (*first league*) under Lag-EM i friidrett 2021, og Payton ble der nummer to i B-finalen, som ga åttendeplass totalt og fem poeng i lagkonkurransen. Under svensk mesterskap i friidrett 2021 ble hun nummer fem på 100 meter.

### 2022
Payton vant 60 meter under Nordisk mesterskap i friidrett innendørs 2022. Hun vant også 60 meter under det svenske mesterskapet innendørs i februar. I mars deltok hun i Meeting de Paris Indoor, og ble der nummer seks på 60 meter. Hun ble tatt ut til å delta i VM i friidrett innendørs 2022, og ble der diskvalifisert for tyvstart i semifinalen på 60 meter, etter at hun satte personlig rekord i forsøksheatet med 7,21 sekunder. 

## Referanser


## Eksterne lenker
*